《次日雨中同人集厉君寓斋叠前韵》
清代·姚燮

忍冬蕤蕤万叶绿，雨气相薰极清缛。叩门俗客谢曹李，入座词人揖坡谷。

云移宛委当楼山，风语璁珑过墙竹。棂间鸟影忽纷度，天际晴光但微蓄。

看花颇愿昨游继，泥泞难堪笋鞋束。遥望春熙三百树，十二明珰褪绡服。

金鱼重闼凄烟闭，纤翠中宵怯眠宿。应知荒涧飘脂粉，不复浓香拥鞍毂。

百琲珍珠一寸心，谁与江妃慰摧辱？无言红萼定迢忆，且按琼筝谱姜曲。

曲终帘卷舒清眄，石角苔枝见寒玉。苦凝柔媚向幽僻，远避嚣尘谢雕斲。

佳人薄袖怜风雪，隐士孤情傲松鞠。相因列坐娱閒兴，沓举樽罍饱芦菔。

四邻羯鼓喧豪宴，一院清阴开冷局。诗心渺渺生霞想，谈麈霏霏溢兰馥。

只愁眼底春潮急，江汉东西散鸥鹜。出门扶醉各归去，向晚城阴入昏穆。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。